Идеју за подизање споменика покренуло је Слободно друштво обожавалаца књижевности, науке и уметности, како би се на достојан начин обележила 200-годишњица од тих догађаја. Првобитни пројекат је предвиђао да споменик буде подигнут у Нижњем Новгороду, јер су од тамо Мињин и Пожарски кренули у одбрану Москве. Међутим, цар Александар I наредио је да се споменик сагради на Црвеном тргу. На конкурсу за дизајн споменика победио је вајар Иван Мартос 1808. године. Због Наполеонове инвазије на Русију, споменик је отворен тек 1818. године.